**Áprilisban indul a *Wagner kincse* mesterkurzus a Müpában**

**A Budapesti Wagner-napokhoz kapcsolódva a Müpa nézőinek tavaly volt először lehetőségük egy átfogó előadássorozat keretében behatóan megismerkedni az operairodalom egyik legnagyobb szabású vállalkozásával. A hatalmas érdeklődésre tekintettel a Müpa, a MűGond és az ELTE együttműködésében megvalósuló Wagner-kurzus idén folytatódik**.

Az európai kultúra legmegrázóbb mítoszaiban gyökerezik **Richard Wagner** kivételes alkotása, *A nibelung gyűrűje*. Wagner nemcsak az ősi történetet hozta vissza a köztudatba, de egyúttal az opera műfaját is megújította a *Ring*-tetralógiával. A ciklus 2024 júniusában a Budapesti Wagner-napokon ismét négy egymást követő estén lesz látható a Bartók Béla Nemzeti Hangversenyteremben.

Április 9-étől a Wagner-rajongóknak lehetőségük lesz elmerülni a nyugati kultúrkör grandiózus sagájában, és a remekművet megvizsgálhatják az irodalomtudomány, az építészet és a zeneesztétika szemüvegén keresztül is. A nyolcalkalmas sorozatban **Fischer Ádám**, a Budapesti Wagner-napok művészeti vezetője, **Gunther Zsolt** Ybl-díjas építész, **Kovács Sándor**, a Liszt Ferenc Zeneművészeti Egyetem professor emeritusa, **Márton László**, a *Nibelung-ének* fordítója, **Rockenbauer Zoltán** művészettörténész, **Hoványi Márton**, a MűGond vezetője és az ELTE oktatója, valamint **Kovács Brigitta**, a Müpa komolyzenei főmunkatársa segítségével járhatják körbe az érdeklődők a német zeneszerző mesterművét.

A Müpa, az ELTE és a MűGond hármas koprodukciója a tavaly több mint 200 hallgatót vonzó kurzus folytatása, ahol a résztvevők egy játékokkal fűszerezett, a színfalak mögé bepillantó koncertélménnyel és értékes jutalmakkal gazdagodnak.

A kurzuson való részvétel semmilyen előtanulmányt nem igényel, sőt: bőven kínál újdonságot a tavalyi hallgatók számára is, hiszen az előadók az előző szériához képest újabb nézőpontokból bontják ki *A nibelung gyűrűjét* és annak kultúrtörténeti hátterét.

A Wagner-kurzusról további információk az alábbi linken olvashatók:

<https://mupa.hu/programok/budapesti-wagner-napok/budapesti-wagner-napok-2024#programok>

Részletes program:

**2024. április 9., kedd / 18:30**

A Ring forrásai. A Nibelung-ének

Előadó: Márton László, a Nibelung-ének fordítója

**2024. április 16., kedd / 18:30**

Szövegkönyv vagy dráma? A walkür librettója mint szépirodalmi alkotás

Előadó: Hoványi Márton, a MűGond vezetője és az ELTE oktatója

**2024. április 23., kedd / 18:30**

Hangnem, harmónia és dráma

Előadó: Kovács Sándor, a Liszt Ferenc Zeneművészeti Egyetem professor emeritusa

**2024. április 30., kedd / 18:30**

Zenéről van szó. Wagner zeneesztétikájának kritikája

Előadó: Hoványi Márton, a MűGond vezetője és az ELTE oktatója

**2024. május 7., kedd / 18:30**

Zenedrámából katedrálist. A bayreuthi Festspielhaus és a Müpa építészete

Előadó: Gunther Zsolt, Ybl-díjas építész

**2024. május 14., kedd / 18:30**

A kulisszák mögött. A Budapesti Wagner-napok szervezésének kulisszatitkai

Előadó: Kovács Brigitta, a Müpa komolyzenei főmunkatársa

**2024. május 21., kedd / 18:30**

Mondjam vagy mutassam? Bevezető előadás a Ring karmesteri kihívásairól

Fischer Ádám karnagy és Becze Szilvia műsorvezető beszélgetése

**2024. május 28., kedd / 18:30**

Wagner és Magyarország. Wagner – Cosima – Liszt

Fischer Ádám karnagy és Rockenbauer Zoltán művészettörténész beszélgetése

**2024. június 16., vasárnap**

A walkür főpróbája

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:  
**Müpa Kommunikáció**E-mail: [sajto@mupa.hu](mailto:sajto@mupa.hu)